Saber valencià, un mèrit reconegut a l’Ajuntament de Burjassot
2025-07-24

En l’última sessió del Ple de 2014, la regidora de Promoció del Valencià, Lluna Arias, va presentar al Ple de l’Ajuntament una moció que tenia per finalitat l’equiparació del valencià d’una manera efectiva amb el castellà, i que fou aprovada gràcies als vots favorables dels dos grups en l’equip de govern: PSOE i Bloc-Compromís. Els grups municipals d’EU i PP s’hi abstingueren i votaren en contra, respectivament.

La moció té per objectiu evitar el tracte discriminatori dels ciutadans valencianoparlants, relegats a una categoria inferior per raó de llengua. Per a fer-ho, la proposta aprovada disposa, d’una banda, que l’exercici de valencià consistisca en una prova homologable a les de la Junta Qualificadora de Coneixements de Valencià a fi de garantir, amb major efectivitat, la valoració dels coneixements lingüístics dels aspirants a un lloc de treball públic. I de l’altra, la incorporació del resultat de l’exercici de valencià a la suma dels altres resultats i la divisió entre tots els resultats per a obtindre’n la nota final. Igualment, el coneixement del valencià serà un mèrit en tots els processos selectius, d’acord amb la baremació concordant amb els nivells de la JQCV. Per últim, en els llocs de treball que ho requerisquen, l’exercici de valencià consistirà en una prova oral.

L’efectivitat, adequació i transparència d’aquest exercici estarà garantit amb la presència d’un tècnic lingüístic en totes les proves selectives de l’oferta pública de Burjassot, incloent-hi la concessió de beques formatives.